<classify> BARAZA la Taifa la Hifadhi na Usimamizi wa Mazingira NEMC, limeanza kutoa mafunzo kwa wamiliki wa kumbi za starehe na baa kuhusu suala la kelele kubwa na za muda mrefu kwamba ni uvunjaji wa sheria, kero na zina madhara kwa afya ya wananchi na mazingira.Jana baraza hilo liliandaa semina ya siku moja jijini Dar es Salaam kwa viongozi wa serikali, Baraza la Sanaa Tanzania BASATA, wamiliki wa kumbi za starehe na baa na wadau wa mazingira.Mkurugenzi Mkuu wa NEMC, Dk Samuel Gwamaka alieleza kuwa washiriki wa semina wameelezwa kuwa zipo kanuni za usimamizi wa viwango vya ubora wa mazingira, udhibiti wa kelele na mitetemo.Kanuni hizo zimetungwa kwa mujibu wa Sheria ya Usimamizi wa Mazingira ya mwaka 2004, kifungu cha 147 na 148.Dk Gwamaka alisema semina hiyo imelenga kutoa elimu juu ya matumizi ya vifaa vya kupima viwango vya kelele vinavyokubalika kisheria, kwamba kwa mujibu wa sheria shughuli zenye kuhusisha kelele ni lazima zifanywe katika maeneo yaliyorasimishwa au katika majengo yaliyojengwa katika muundo wa kudhibiti sauti zisitoke nje.Alisema pamoja na semina hiyo, pia baraza hilo limewandaa wataalamu watakaozunguka nchi nzima na kutoa mafunzo ya matumizi ya vifaa vya kupima viwango vya kelele sambamba na kutoa elimu juu ya madhara ya kelele kwa watu na mazingira.Alisema kuwepo kwa kelele na mitetemo katika makazi ya watu vimechangiwa kwa kiasi kikubwa na ujenzi holela usiofuata Sheria ya Mpango Miji ya Mwaka 2007, kumesababisha kuwepo kwa viwanda, nyumba za kuabudia na kumbi za starehe katika makazi ya watu.Katika utafiti wetu, tumegundua kuwa tatizo hilo kwa kiasi kikubwa limechangiwa na ujenzi holela usiofuata sheria ya mipango miji. Kwa hiyo imekuwa ni rahisi sana kukuta viwanda, nyumba za kuabudia na kumbi za starehe katika makazi ya watu, alifafanua.  <topic>: kitaifa 